stanford-oval/wikipedia huggingface dataset:
חגיגות העשור למדינת ישראל
האירועים > מפגן צה"ל ברמת גן

מדי שנה במוצאי יום הזיכרון לחללי מערכות ישראל נערכת עצרת יום העצמאות, המסמלת את המעבר מיום הזיכרון ליום העצמאות. בעצרת מועבר דגל צה"ל מאחד החילות או הפיקודים לחיל או לפיקוד אחר. בשנות המדינה הראשונות הייתה העצרת כולה צבאית ורק ברבות השנים הפכה העצרת לאירוע משולב צבאי-אזרחי.
בערב יום העצמאות תשי"ח, לרגל שנת העשור, הייתה העצרת גדולה במיוחד, כולה צבאית ונקראה בשם מפגן צה"ל. המפגן נערך באצטדיון רמת גן. במפגן השתתפו אלפי חיילים וחיילות. דברי רקע והסבר בעברית ובאנגלית ניתנו לצופים מפי השחקן יוסף ידין. כאלפיים חיילים עמדו במסדר ליד שער האצטדיון. עמודי זרקור האירו את האצטדיון ומעל בימת הכבוד האירו את השמיים זרקורי ענק נגד מטוסים. מול הבימה, שעליה עמד הרמטכ"ל, חיים לסקוב, הועבר דגל צה"ל מידי דגלני גייסות השריון לידי דגלני פיקוד המרכז ולאחריהם חלפו במצעד חוליות דגלנים של כל חילות ופיקודי צה"ל. אחריהם עלו על המגרש חמש מאות חיילות ח"ן במפגן התעמלות ריקודית. לאחריהן עלו שמונה מאות חיילים שהפגינו תרגילי רובה. אחריהם הופיעו חיילי התותחנים שהפגינו תרגילי פירוק והרכבה של תותחים. לאחריהם נערכו על המגרש מרוץ מכשולים, תרגילי התעמלות ולבסוף תצוגת קרב של הצנחנים בלווית מסוק. חתמו את המפגן חיילות הח"ן שהפגינו התעמלות עם לפידים. בתום המפגן נורו זיקוקי דינור.
האירועים > חידון התנ"ך

בשנת העשור נערך לראשונה חידון התנ"ך, בשלב ראשון כחידון ארצי ולאחריו חידון התנ"ך העולמי.
חידון התנ"ך הארצי הראשון עורר עניין עצום בציבור הישראלי. בחידון שנערך בבנייני האומה בירושלים ב-4 באוגוסט 1958, ושודר בקול ישראל בשידור ישיר, כיכב עמוס חכם, אדם ערירי בן 37 שבהיותו תינוק נפל, נפגע בידו ובראשו ולקה בדיבורו, שעבד כפקיד בבית חינוך עיוורים בירושלים, ואחרי שעות העבודה היה חוזר לחדרו, שבו היו ספריו הרבים כל רכושו. בחידון נחשף עמוס חכם לראשונה לציבור ולתקשורת, נתגלה כעילוי וזכה במקום הראשון. הרוח החיה בחידון היה ראש הממשלה, דוד בן-גוריון, שנודע כחובב מקרא מושבע, והוא העניק בהתרגשות ניכרת את התואר "חתן התנ"ך הארצי" לעמוס חכם, כשהוא מלווה את הטקס בדברי שבח לאיש.
חידון התנ"ך העולמי, שבו לקחו חלק משתתפים מרחבי העולם, ובהם גם לא יהודים, נערך בבנייני האומה ב-19 באוגוסט, כשהמשתתפים מתקבלים בכבוד רב והופכים להיות גיבורי תקשורת בינלאומיים. באותו חידון בלטה נציגת צרפת סימון דימון, וכן אירנה סנטוש מברזיל. עמוס חכם גבר עליהן כמעט ללא קושי, והפך להיות "חתן התנ"ך הבינלאומי הראשון". שמו הפך לסמל של ידענות.
באותה עת טרם היו שידורי טלוויזיה בישראל ואף "קול ישראל" שידר בערוץ אחד בלבד. חידון התנ"ך העולמי, ששודר בו, זכה להאזנה המונית והפך לנושא שיחה מרכזי במדינה.
האירועים > האירועים בחיפה

כפתיחה לחגיגות העשור, התקיימה בחיפה החל בחודש יוני 1957 תערוכת הנשק והשלל שנועדה לציין את מלחמת סיני ובה הוצגה גם האניה אבראהים אל-אוול.
ביום העצמאות תשי"ח התקיים בחיפה מצעד מחולות שחלף ברחוב הרצל, רחובה הראשי של שכונת הדר הכרמל. במצעד הופיעו להקות ריקוד מקצועיות וכמאה להקות ריקוד של בתי ספר. כן הופיעה להקת ריקוד דרוזית בריקודי דבקה.
ביום העצמאות נפתחה בחיפה תערוכת הפרח בינלאומית שנערכה על הכרמל. התערוכה כללה תצוגה של סחלבים, סייפנים ופרחי ציפור גן עדן. שש מדינות חוץ השתתפו בתערוכה.
המקהלה הקאמרית של חיפה, יחד עם מקהלת קול ישראל בליווי תזמורת חיפה - ביצעה את היצירה "אורטוריה אליהו" מאת פליקס מנדלסון - באירוע מוזיקלי חגיגי ביותר, עבורו הכשירה עיריית חיפה אצטדיון רחב ידיים למרגלות "מערת אליהו". את המקהלות הכין המנצח איתן לוסטיג. הפסנתרן והמוזיקאי הנודע מיכאל טאובה הוזמן במיוחד מווינה, כדי לנצח על המופע החגיגי. אפיזודה מעניינת זכורה: בהכנות לקראת המופע, התקשו המעורבים בהפקה להשיג את דפי תווי הנגינה הדרושים לכל התפקידים המעורבים במקהלות ובתזמורת. מוזיקאי חיפאי צעיר בשם יוסף יהודה מרטון נטל על עצמו את המלאכה, ישב במשך ימים ולילות וכתב את כל התווים הדרושים עבור כל התפקידים השונים בהתאם לפרטיטורת היצירה שאכן נוגנה לתפארת מדינת ישראל.
במוצאי יום העצמאות נערך באצטדיון יד אליעזר בחיפה מיצג "התקומה". במיצג השתתפו אלפיים איש, רוכבים, קריינים, ורקדנים. במיצג נסקרו בשישים דקות שישים שנות ציונות. 15,000 איש צפו במיצג באצטדיון ואלפי אחרים חזו בו ממורדות הכרמל.
אלבומי העשור

לרגל שנת העשור הופיעו שורה של אלבומים וספרי סיכום. בהוצאת מערכות ראה אור "אלבום העשור לצה"ל" בעריכת גרשון ריבלין; בהוצאת ידיעות אחרונות יצא "אלמנך העשור: (מאורעות תשע השנים הראשונות למדינה כפי שנשתקפו בכותרות העיתונות)" בעריכת בר-כוכבא שור; ובהוצאת "מסדה" הופיע האלבום "בעשור לישראל" בעריכת אברהם הרמן, יגאל ידין וא' גלבוע, ובו צילומים מנופי המדינה, אנשיה ומוסדותיה (שליש מן התצלומים היו בצבע, עם גלופות בצבע שהוכנו בשווייץ, והאלבום נדפס על נייר כרומו, דבר שלא היה שכיח באותה תקופה) – שלושתם בלוויית מבוא מאת ראש הממשלה דוד בן-גוריון.
העיתון היידי הישראלי "לעצטע נייעס" הוציא לאור את הספר "צען יאָר מדינת ישראל" ('עשר שנים למדינת ישראל'). ספר דומה יצא לאור על ידי ועד החינוך המרכזי של הקהילה היהודית בארגנטינה.
מטבע העשור

לרגל שנת העשור הנפיקה החברה הממשלתית למדליות ולמטבעות את "מטבע העשור". המטבע מכסף נשאה על פניה את השם ישראל בעברית וערבית את השנה - תשי"ח ואת הערך - 5 לירות ישראליות. על גבה בתוך שקע בצורת טרפז בעל פינות מעוגלות טבועה מנורת שבעת הקנים מסוגננת. בנוסף הנפיקה החברה את מדליית עשור לחרות ישראל בזהב.
ילדי העשור

לילדים שנולדו ב-ה' באייר תש"ח מלאו ביום העצמאות תשי"ח עשר שנים. הנשיא יצחק בן-צבי ורעייתו רחל ינאית בן-צבי אירחו בבית הנשיא ביום העצמאות קבוצה של ילדים מכל רחבי הארץ שיום העצמאות העשירי היה יום הולדתם העשירי.
ראו גם

1958 בישראל
חגיגות שנת ה-20 למדינת ישראל
חגיגות שנת ה-40 למדינת ישראל
חגיגות שנת ה-50 למדינת ישראל
חגיגות שנת ה-60 למדינת ישראל
חגיגות שנת ה-70 למדינת ישראל
הערות שוליים

↑  בול תערוכת העשור, באתר של התאחדות בולאי ישראל
↑  ויבינו במקרא, דבר, 1 באוגוסט 1958
↑  מטבע העשור כסף קשוט, באתר החברה הישראלית למדליות ולמטבעות
עשור לעצמאות ישראל: כרזת יום העצמאות העשירי (עיצוב: מרים קרולי)
שחזור טקס הכרזת העצמאות אשר נערך ב-25 באפריל 1958
טנקי "שרמן" ב"מצעד העשור" באצטדיון האוניברסיטה העברית בירושלים
עטיפת התקליט "מה טוב יחדיו" - אופרה לילדים שחוברה לרגל חגיגות העשור למדינת ישראל, ושעוקבת אחרי ילדי קיבוץ שהוריהם התגייסו למען יישובי הספר הצעירים בנגב.
בול יום העצמאות, שבו עשרה עלים מייצגים את עשר שנות המדינה
עטיפת האלבום "בעשור לישראל"
נואה ליילס

נואה ליילס (באנגלית: Noah Lyles; נולד ב-18 ביולי 1997) הוא אתלט אמריקאי, אלוף אולימפי באולימפיאדת פריז 2024 ואלוף העולם (בודפשט 2023) בריצת 100 מטר, פעמיים זוכה מדליית ארד אולימפית (טוקיו 2020, באולימפיאדת פריז 2024), 3 פעמים ברציפות אלוף העולם (דוחה 2019, יוג'ין 2022 ובודפשט 2023), שיאן ארצות הברית, 6 שנים ברציפות ראשון בעולם (2018–2023) ומדורג שלישי בהיסטוריה בריצת 200 מטר. ב-2023 נבחר לאתלט השנה בעולם.
ביוגרפיה

ליילס גדל בפלורידה. בנם של הורים אתלטים מצטיינים. אביו, קווין לילס, אלוף עולם בריצת שליחים 4x400 מטר (גטבורג 1995) לאחר שהשתתף בריצה בשלב המוקדמות (2:58.23 דקות, התוצאה השנייה בטיבה באליפות) ואלוף האוניברסיאדה בריצת שליחים 4x400 מטר (באפלו 1993). אחיו הצעיר ממנו בשנה, ג'וזפוס, אף הוא אתלט מצטיין המתחרה בריצת 200 מטר ובריצת 400 מטר. בגיל 12 החל להתאמן באתלטיקה עם אחיו והצטיין בעיקר בקפיצה לגובה בטרם עבר להתמקד בריצות קצרות. ב-2014 זכה במדליית זהב בריצת 200 מטר באולימפיאדת הנוער נאנג'ינג.
ביוגרפיה > 2016

ביולי, ליילס השתתף במבחנים האמריקאים לקראת אולימפיאדת ריו, יחד עם מייקל נורמן, שניהם רק תלמידי תיכון. שניהם העפילו לגמר ריצת 200 מטר, שם ליילס סיים רביעי בתוצאה של 20.09 שניות, שיא לגילאי תיכון בארצות הברית. בהמשך החודש זכה במדליית זהב בריצת 100 מטר ובמדליית זהב בריצת שליחים 4x100 מטר באליפות העולם באתלטיקה לנוער שהתקיימה בבידגושץ' שבפולין.
ביוגרפיה > 2017

במרץ זכה באליפות ארצות הברית באולם בריצת 300 מטר, לאחר שקבע שיא עולם חדש של 31.87 שניות ושיפר בכך את שיאו של וולאס ספירמון מ-2006 במאית שנייה. חודש לאחר מכן, באליפות העולם בריצות שליחים, עזר לנבחרת ארצות הברית לזכות במדליית כסף בריצת 4X200 בתוצאה של 1:19.88 דקות, לפני נבחרת ג'מייקה ואחרי נבחרת קנדה.
במאי זכה בתחרות ליגת היהלום בשאנגחאי בריצת 200 מטר בשיא אישי חדש של 19.90 שניות. בגמר ליגת היהלום שנערך בבריסל, זכה במדליית הזהב בריצת 200 מטר, בתוצאה של 20.00 שניות, מאית שנייה לפני בן ארצו אמיר ווב, ושתי מאיות לפני רמיל גולייב הטורקי.
ביוגרפיה > 2018

במאי סיים ליילס במקום הראשון בתחרות ליגת היהלום בדוחא בריצת 200 מטר בשיא אישי חדש של 19.83 שניות ובהמשך החודש סיים במקום הראשון גם בתחרות ליגת היהלום ביוג'ין ושיפר את שיאו ל-19.69 שניות.
ביוני זכה באליפות ארצות הברית בריצת 100 מטר בשיא אישי חדש של 9.88 שניות. חודש לאחר מכן, בתחרות ליגת היהלום בלוזאן, סיים במקום הראשון בריצת 200 מטר לאחר שקבע תוצאה של 19.69 שניות, והשווה את שיאו האישי. באותו חודש, בתחרות ליגת היהלום במונקו סיים שוב במקום הראשון בריצת 200 מטר בשיא אישי חדש של 19.65 שניות.
בגמר ליגת היהלום שנערך בציריך, זכה במדליית הזהב בריצת 200 מטר בתוצאה של 19.67 שניות, לפני רמיל גולייב, וג'רים ריצ'רדס מטרינידד וטובאגו, ובכך השלים עונה שבמהלכה ניצח בכל תחרות בליגת היהלום בריצת 200 מטר.
ביוגרפיה > 2019

בחודש מאי, בריצת 100 מטר בתחרות ליגת היהלום בשנגחאי, עקף ליילס את בן ארצו כריסטיאן קולמן על קו הסיום, וניצח בשיא אישי חדש של 9.86 שניות, תוצאה זהה לזו של קולמן. חודש לאחר מכן, בתחרות ליגת היהלום ברומא, סיים במקום השני בריצת 200 מטר בתוצאה של 19.72 שניות, שתי מאיות השנייה מהמנצח, בן ארצו מייקל נורמן. בתחרות ליגת היהלום בלוזאן שנערכה בחודש יולי ליילס ניצח בריצת 200 מטר בשיא אישי חדש של 19.50 שניות, ושבר את שיא התחרות הקודם בו החזיק יוסיין בולט ב-8 מאיות השנייה. תוצאה זו של ליילס מדרגת אותו במקום הרביעי בהיסטוריה בריצת 200 מטר.
שבוע לאחר מכן בליגת היהלום במונקו, סיים שני בריצת 100 מטר בתוצאה של 9.92 שניות. חודש לאחר מכן, שבר ליילס את שיא התחרות בריצת 200 מטר בליגת היהלום בפריז, שהיה שייך גם כן ליוסיין בולט, לאחר שקבע תוצאה של 19.65 שניות. בגמר סבב ליגת היהלום שנערך בציריך, ניצח בריצת 100 מטר, אל מול רוח פנים, בתוצאה של 9.98 שניות, וזכה בגביע היהלום. הוא סיים לפני שיה ז'נייה הסיני (10.04 שניות) ויוהאן בלייק הג'מייקני (10.07 שניות).
ביוגרפיה > 2019 > אלוף עולם

באליפות העולם שנערכה בדוחה בתחילת אוקטובר אותה שנה הוא זכה במדליית זהב בריצת 200 מטר בתוצאה של 19.83 שניות, לפני אנדרה דה גראס מקנדה (19.95 שניות) ואלכס קיניונס מאקוודור (19.98 שניות). בריצת שליחים 4X100 מטר זכה עם נבחרת ארצות הברית שכללה גם את כריסטיאן קולמן, ג'סטין גטלין ומייק רוג'רס במדליית זהב בשיא ארצות הברית של 37.10 שניות.
ביוגרפיה > 2021 > מדליית ארד אולימפית

באולימפיאדת טוקיו (2020) זכה ליילס במדליית ארד בריצת 200 מטר בתוצאה של 19.74 שניות, אחרי אנדרה דה גראס שקבע שיא לאומי חדש של 19.62 שניות ובן ארצו קני בדנרק שקבע שיא אישי חדש של 19.68 שניות.
בתחרות שנערכה ביוג'ין ב-21 באוגוסט קבע בריצת 200 מטר את תוצאת השנה בעולם של 19.52 שניות.
ביוגרפיה > 2022

באליפות העולם שנערכה ביוג'ין, אורגון, ארצות הברית ביולי זכה בפעם השנייה ברציפות במדליית זהב בריצת 200 מטר בשיא לאומי חדש של 19.31 שניות, לפני חבריו לנבחרת קני בדנרק (19.77 שניות) ואריון נייטון (19.80 שניות).
ביוגרפיה > 2023 > כוכב אליפות העולם

באליפות העולם שנערכה בבודפשט, הונגריה, באוגוסט הוא זכה בשלוש מדליות זהב, בריצת 100 מטר בשיא אישי חדש של 9.83 שניות, לפני לטסיל טבוגו מבוטסואנה (9.88 שניות) וז'ארנל יוז מהממלכה המאוחדת (9.88 שניות), בפעם השלישית ברציפות בריצת 200 מטר בתוצאה של 19.52 שניות, לפני אריון נייטון מארצות הברית (19.75 שניות) ולטסיל טבוגו (19.81 שניות) ובריצת שליחים 4x100 מטר ביחד עם כריסטיאן קולמן, פרד קרלי וברנדון קרנס בתוצאת השנה בעולם 37.38 שניות, לפני איטליה (37.62 שניות) וג'מייקה (37.76 שניות). על הישגיו נבחר לאתלט השנה בעולם.
ביוגרפיה > 2024

באליפות העולם באולם שנערכה בגלאזגו, הממלכה המאוחדת במרץ 2024 זכה במדליית כסף בריצת 60 מטר בתוצאה של 6.44 שניות, אחרי כריסטיאן קולמן (6.41 שניות) ולפני אקים בלייק מג'מייקה (6.46 שניות).
ביוגרפיה > 2024 > אלוף אולימפי

באולימפיאדת פריז זכה במדליית זהב בריצת 100 מטר בשיא אישי חדש של 9.795 שניות, לפני קישיין תומפסון מג'מייקה (9.799 שניות) ופרד קרלי (9.81 שניות).
בנוסף ליילס זכה במדליית ארד בריצת 200 מטר בתוצאה של 19.70,  אחרי לטסיל טבוגו (19.46) וקני בדנרק (19.62). לאחר הריצה הוא התמוטט על המסלול והורד בכיסא גלגלים. מאוחר יותר אושר שלילס נדבק במחלת הקורונה.
שיאים אישיים > אצטדיון

ריצת 100 מטר: 9.79 שניות (2024)
ריצת 200 מטר: 19.31 שניות (2022), שיא ארצות הברית
שיאים אישיים > אולם

ריצת 60 מטר: 6.43 שניות (2024)
ריצת 300 מטר: 31.87 שניות (2017)
הערות שוליים

↑  Noah Lyles Breaks High school National Record at Olympic Trials, אתר flotrack.org, ‏10 ביולי 2016
↑  Noah Lyles breaks Usain Bolt's meeting record over 200m in Lausanne, באתר יוטיוב.
↑  בפוטו פיניש מטורף: נואה ליילס אלוף אולימפי ב-100 מטרים!, באתר ערוץ הספורט, 4 באוגוסט 2024
↑  Jonathan Gorrie, Lyles had positive COVID test when winning bronze in men's 200m final, Evening Standard, ‏2024-08-08 (באנגלית)
↑  Fans slam Team USA as Noah Lyles' Covid diagnosis is revealed after 200m flop, The Sun, ‏2024-08-08 (באנגלית)
↑  מערכת ספורט היום, המשלחת האמריקנית אישרה: נואה ליילס חולה בקורונה, באתר ישראל היום, 8 באוגוסט 2024
| --- | --- |
בקרת זהויות :  GND: 133783338X  World Athletics: 14536762  LCCN: n2021041414  MusicBrainz: eaac4248-ea6f-4cde-8709-6c9c81277977  VIAF: 1627162783901666280002   WorldCat (עם VIAF): 1627162783901666280002
ויקטוריה, הנסיכה המלכותית

הנסיכה ויקטוריה אדלייד מרי לואיז (אנגלית: Princess Victoria Adelaide Mary Louisa‏; 21 בנובמבר 1840 – 5 באוגוסט 1901) הייתה בתם הבכורה של המלכה ויקטוריה ובעלה הנסיך אלברט. בשנת 1841 היא קיבלה את התואר נסיכה מלכותית, השמור לבת הבכורה של מונרך בריטי מכהן. ויקטוריה הפכה לנסיכת הכתר של האימפריה הגרמנית עם נישואיה ליורש העצר הפרוסי, לימים פרידריך השלישי, קיסר גרמניה, וכיהנה כקיסרית גרמניה במשך 99 יום, מעלייתו לכס המלוכה של בעלה ועד יום מותו. לאחר מותו של פרידריך ויקטוריה נודעה בשם הקיסרית פרידריך (בגרמנית: Kaiserin Friedrich).
ילדותה ונעוריה

הנסיכה ויקטוריה נולדה ב־21 בנובמבר 1840 בארמון בקינגהאם שבלונדון. היא הייתה הבת הבכורה של ויקטוריה, מלכת הממלכה המאוחדת, ובעלה אלברט, נסיך סקסה-קובורג-גותה, וכינוייה במשפחה היה ויקי. כבתה של המלכה המכהנת ויקטוריה קיבלה את התואר נסיכה עם היוולדה, ועד ללידתו של אחיה הצעיר אלברט אדוארד הייתה יורשת העצר לכתר הבריטי. בשנת 1841 המלכה ויקטוריה העניקה לבתה את התואר נסיכה מלכותית.
חינוכה של ויקטוריה נוהל בעיקר על ידי הוריה. היא הייתה בוגרת לגילה ואינטליגנטית, שלא כמו אחיה אלברט אדוארד, שלא הצטיין במיוחד בלימודיו. היא ידעה לקרוא ולכתוב כבר בגיל חמש, ומלבד זאת ניתנו לה שיעורים בצרפתית, גרמנית, לטינית, מדעים, ספרות, והיסטוריה על ידי מורים שונים. גם אביה הדריך אותה בפילוסופיה ובפוליטיקה.
נישואים

בשנת 1851 פגשה ויקטוריה לראשונה את בעלה לעתיד, פרידריך וילהלם, נסיך פרוסיה, בזמן שהוא והוריו, וילהלם הראשון והנסיכה אוגוסטה, הוזמנו ללונדון על ידי הוריה כדי שיהיו נוכחים בפתיחת התערוכה העולמית בבריטניה. באותו הזמן פרידריך היה השני בסדר ירושת הכתר הגרמני, אחרי אביו. השניים התארסו בשנת 1855 בזמן שפרידריך ביקר בטירת בלמורל, עת ויקטוריה הייתה רק בת 14, ופרידריך בן 24, אולם הוכרזו באופן רשמי רק ב־19 במאי 1857. לפי דרישתה של המלכה, השניים נישאו בארמון סנט ג'יימס ב־25 בינואר 1858, עוד טרם מלאו לוויקי 18 שנים. הנישואים אומנם אורגנו מראש על ידי ההורים, על מנת להדק את הקשר בין בריטניה לפרוסיה ומתוך תקווה שוויקטוריה תוכל להשפיע על פרוסיה לעבר התנהלות פוליטית ליברלית, אך למרות זאת הזוג היה באמת מאוהב.
לזוג נולדו שמונה ילדים:
וילהלם (1859–1941), ירש את אביו על כס המלוכה כווילהלם השני. נישא לאוגוסטה ויקטוריה משלזוויג-הולשטיין.
שרלוטה (1860–1919), נישאה לברנהרד השלישי, דוכס סקסוניה-מיינינגן.
היינריך (1862–1929), נישא לאירן, נסיכת הסן, אחייניתה של הנסיכה ויקטוריה.
זיגיסמונד (1864–1866), נפטר מדלקת קרום המוח לפני הגיעו לגיל שנתיים.
ויקטוריה (1866–1929), נישאה לאדולף, נסיך שאומבורג-ליפה.
ולדמאר (1868–1879), נפטר ממחלת הדיפטריה.
סופיה (1870–1932), נישאה לקונסטנטינוס הראשון, מלך היוונים.
מרגרטה (1872–1954), נישאה לפרידריך קרל, נסיך הסן, המלך הנבחר של פינלנד.
נסיכת הכתר של פרוסיה

לאחר שדודו של פרידריך, פרידריך וילהלם הרביעי, מלך פרוסיה, מת בינואר 1861, ירש אביו את כס המלוכה כווילהלם הראשון ופרידריך הפך לנסיך הכתר (יורש העצר) הפרוסי. כתוצאה מכך ויקטוריה קיבלה את התואר "נסיכת הכתר של פרוסיה". אולם פרידריך וויקטוריה היו מבודדים מבחינה פוליטית בגלל היותם ליברלים ותומכי בריטניה, בניגוד לאוטו פון ביסמרק – קנצלר גרמניה לעתיד, ששלט למעשה בממלכה. למרות ניסיונותיהם לחנך את בנם הבכור וילהלם ברוח הליברלית של המונרכיה החוקתית הבריטית, הוא העדיף את מוריו הגרמנים שחינכו אותו לשלטון יחיד והרחיקו אותו מהוריו.
המלחמות לאיחוד גרמניה, שכללה לחימה של פרוסיה והקונפדרציה הגרמנית מול דנמרק על השליטה בשלזוויג והולשטיין, הביאו לקרע בין ויקטוריה לאחיה, אלברט אדוארד, שהיה נשוי לאלכסנדרה, נסיכת דנמרק, בתו של כריסטיאן התשיעי, מלך דנמרק. ב-1871 לאחר ניצחון ברית גרמנית בראשות פרוסיה במלחמת צרפת–פרוסיה יוסדה האימפריה הגרמנית ומלך פרוסיה וילהלם הוכתר כקיסר גרמניה. פרידריך וויקטוריה הפכו לנסיכי הכתר של האימפריה.
קיסרית גרמניה והקיסרית פרידריך

במות וילהלם הראשון ב־9 במרץ 1888 עלה פרידריך על כס המלוכה כקיסר פרידריך השלישי, וויקטוריה הייתה לקיסרית גרמניה. אך פרידריך היה כבר חולה בסרטן הגרון, ומלך רק 99 ימים לפני שמת. לאחר מותו של בעלה נודעה ויקטוריה בכינוי הקיסרית פרידריך.
אחרי התאלמנותה, היא פרשה אל ארמון פרידריכסהוף במדינת הסה, אותו בנתה לכבוד בעלה המנוח. מערכת היחסים שלה עם בנה, וילהלם השני, נהיו גרועים יותר ויותר בשל הניגוד בדעותיהם הפוליטיות. ויקטוריה ייסדה בית ספר גבוה לנשים וכן בית ספר לאחיות בברלין.
במהלך חייה ויקטוריה שמרה היטב על קשר עם המלכה ויקטוריה ועם כל בית המלוכה הבריטי בעזרת מכתבים. האנציקלופדיה המלכותית הבריטית הצליחה להשיג 3,777 מכתבים מתוך יותר מ־4,000 ששלחה ויקטוריה לאמה. רבים ממכתביה מביעים את חששה מהעתיד של גרמניה תחת שלטונו של בנה.
ויקטוריה אובחנה כחולה בסרטן השד ב-1899 בעת ביקור אצל אימה. הסרטן כבר היה במצב מתקדם שלא אפשר ניתוח להסרת הגידול. בסתיו של 1900 כבר אובחנו גרורות בעמוד השדרה וב־5 באוגוסט 1901, פחות משבעה חודשים לאחר מות אמה, נפטרה ויקטוריה לאחר ייסורים רבים. היא נקברה סמוך לבעלה ולשני ילדיה, זיגיסמונד וולדמאר, שנפטרו בילדותם, במאוזוליאום המלכותי בפוטסדאם, ב־13 באוגוסט באותה שנה.
משה יהושע הגר

רבי משה יהושע הגר (כונה ר' משה'לה; י"ג בסיוון ה'תרע"ו, 14 ביוני 1916 – כ' באדר ה'תשע"ב, 14 במרץ 2012; מכונה לאחר פטירתו ה"ישועות משה") היה האדמו"ר החמישי מוויז'ניץ, ונשיא מועצת גדולי התורה של אגודת ישראל.
הנהגותיו ודעותיו

נודע כמתמיד. וכן בשעת קבלת קהל היה לומד בין אדם לאדם. עסק רבות בספרים קצות החושן ומנחת חינוך. בשנת ה'תשל"ז תיקן חובת "שיעורי תורה ברבים" - סדר לימוד של שעה מדי ערב לכל החסידים.
נודע כמקפיד על שמירת העיניים ובצעירותו היה מבקש מאנשים או מילדיו שייקחו אותו ברחוב כדי שיוכל ללכת בעצימת עיניים.
תפילותיו והטישים שערך מדי שבת וחג התאפיינו בהתלהבות.
בשנת ה'תש"ם (1980), קרא בכנסייה הגדולה השישית של אגודת ישראל לתקן לימוד יומי בספר חובות הלבבות. בכנס ביד אליהו בשנת ה'תשנ"ב (1992) קרא לייסוד קווי מהדרין ייעודיים לציבור החרדי.
מספריו

עשרות ספרים וקונטרסים יצאו לאור עם דברי תורתו, בהם: "קונטרס הליקוטים" "אורחות חיים" "דברי מוסר" "דברות קודש" ו"דברי אלקים חיים". לאחר פטירתו כונסו בספר "ישועות משה" שני כרכים, כרך נוסף של ליקוטים, ושלושה כרכים של שיחות. כמו כן יצא לאור ספר "דורשי ה'" ובו שיחות לחבורה מתלמידיו בישיבה בעת שכיהן כראש ישיבה.
מתלמידיו

רבי אליעזר דוד פרידמן, משפיע חסידי ורב בית המדרש בעלז בלונדון
רבי משה שאול קליין, פוסק בכיר, רב שכונת אור החיים
רבי נפתלי מוסקוביץ', האדמו"ר ממעליץ באשדוד
רבי אברהם צבי הכהן, רב ומו"ץ בבני ברק
גלריה

האדמו"ר עם האדמו"ר מצאנז-קלויזנבורג
האדמו"ר עם בן דודו, רבי אליעזר הגר מסרט ויז'ניץ
האדמו"ר עם הרב נתן דוד רוזנבוים, האדמו"ר מזוטשקא
צאצאיו

חנה חיה, הייתה נשואה לרב דוד טוורסקי, האדמו"ר מסקווירא. (נפטרה בט' באדר א' ה'תשפ"ד, 18 בפברואר 2024).
רבי ישראל הגר, ממלא מקומו באדמו"רות
שרה, נשואה לרב ישכר דב רוקח, האדמו"ר מבעלז
סאשה, נשואה לרב אהרן טייטלבוים, האדמו"ר מסאטמר
הינדא, נשואה לבן דודה, הרב מנחם ארנסטר, ראש ישיבת ויז'ניץ
רבי מנחם מנדל הגר, אדמו"ר מוויז'ניץ (מרכז חסידי ויז'ניץ)
הערות שוליים

↑  קשר איתן, גיליון 67 אדר א' תשע"ט, עמוד 16 ועמוד 84
↑  לשם מינויו הרשמי, נבחן בידיעת השפה המקומית.
↑  יאיר אטינגר, בני הרבי רבים, והחסידות על סף פילוג, באתר הארץ, 13 באפריל 2007.
↑  קובי נחשוני, 70 שנה לחסידות של המדינה, באתר ynet, 15 במרץ 2010
| שושלת אדמו"רי קוסוב • ויז'ניץ |
| --- | --- | --- |
| אבי השושלת | יעקב קופיל חסיד |  |
| חסידות קוסוב | מנחם מנדל מקוסוב (אהבת שלום) • חיים מקוסוב (תורת חיים) • יעקב שמשון מקוסוב • משה מקוסוב (לקט עני) • חיים הגר השני • אברהם יהושע העשיל מקוסוב–זלישטשיק • שרגא פייבוש הגר |  |
| חסידות זבלטוב | דוד מזבלטוב (צמח דוד) • יעקב הגר מזבלטוב • מנחם מנדל הגר מזבלטוב |  |
| חסידות רדוביץ' | יוסף אלתר מרדוביץ' • משה מרדוביץ' (וייקח משה) • ישראל מרדוביץ' |  |
| חסידות ויז'ניץ | חמשה דורות ראשונים: מנחם מנדל מוויז'ניץ (צמח צדיק) (דור 1) • ברוך מוויז'ניץ (אמרי ברוך) (דור 2) • ישראל מוויז'ניץ (אהבת ישראל) (דור 3) • בניו אליעזר הגר (דמשק אליעזר) (דור 4) • חיים מאיר מוויז'ניץ (אמרי חיים) (דור 4)  אחרי מותו של 'האמרי חיים' התפלגה החסידות: החסידות בישראל: משה יהושע מוויז'ניץ (ישועות משה) (דור 5), בניו ישראל מוויז'ניץ (דור 6) ומנחם מנדל מוויז'ניץ-מרכז (דור 6) ואחיינו ישראל אליעזר אדלר מדז'יקוב-ויז'ניץ (דור 6) החסידות במונסי: מרדכי מוויז'ניץ מונסי (דור 5), בניו; ישראל מוויז'ניץ מונסי (דור 6) • מנחם מנדל הגר מוויז'ניץ קיימישא לייק (דור 6) • יצחק יוחנן מוויז'ניץ ויליאמסבורג (דור 6) • דוד מוויז'ניץ לונדון (דור 6) • אהרן מוויז'ניץ מונטריאול (דור 6) • ברוך שמשון מוויז'ניץ בית שמש (דור 6) • יעקב יוסף מוויז'ניץ בורו פארק (דור 7) |  |
| חסידות סערט ויזניץ' | ברוך מסערט-ויז'ניץ (מקור ברוך) (דור 4) • אליעזר מסערט-ויז'ניץ (חכמת אליעזר) (דור 5) • יעקב הגר (דור 6) |  |
| חסידות וישיווה | מנחם מנדל מוישיווה (שארית מנחם) (דור 4) • ברוך הגר (דור 5) • חיים יהודה מאיר הגר (דור 5) • נפתלי צבי הגר (דור 6) |  |
| --- | --- |
בקרת זהויות :  NLI: 987007311548205171  ISNI: 0000 0001 1732 1925  LCCN: nr2005026824  VIAF: 97207729   WorldCat (עם VIAF): 97207729 
הרב הגר נראה יושב במרכז, בחתונת בתו הינדא עם הרב מנחם ארנסטר
האדמו"ר בשנותיו האחרונות
מצבת קברו, בתוך אוהל אדמו"רי ויז'ניץ
פלח שוק

פילוח שוק הוא מושג מתחום הכלכלה והשיווק. פלח שוק מהווה תת-קבוצה של שוק המורכב מארגונים ואנשים בעלי מאפיין אחד או יותר, המניע אותם לדרוש מוצרים ו\או שירות דומה, זאת בהתבסס על איכויות ויתרונות המוצרים כדוגמת מחירם ונחיצותם.
פלח שוק אמיתי עונה על כל הקריטריונים הבאים:
הוא נבדל מפלחים אחרים (לכל פלח ישנם צרכים שונים), הוא הומוגני, הוא מגיב באופן דומה לגירויי השוק, וניתן להגיע אל הפלח על ידי התערבות בשוק.
המונח משמש גם מצב בו לקוחות בעלי צרכים זהים מבחינת מוצרים ו\או שירותים מחולקים לקבוצות כדי שאפשר יהיה לחייבם בסכומים שונים. אנשים בפלח מסוים אמורים להיות דומים מבחינת קריטריונים לפיהם הם מפולחים ושונים מפלחים אחרים מבחינת הקריטריונים שצוינו. ניתן להתייחס לפילוח כאל יישום חיובי או שלילי של רעיון פיצול השוק לקבוצות קטנות.
למרות שבאופן תאורטי יכול להיות פלח שוק אידיאלי, במציאות כל ארגון המחובר לשוק יפתח שיטות שונות להדמיית פלחי שוק ויצירת בידול מוצר אסטרטגית כדי לנצל את הפלחים הללו. פילוח השוק ואסטרטגיה של בידול מוצר יכולים להעניק לחברה יתרון מסחרי זמני.
פילוח שוק "חיובי"

פילוח השוק הוא חלוקת השוק לקבוצות שווקים נפרדות עם רצונות או צרכים דומים. חברה מחלקת את השוק לכדי קבוצות מובחנות עם רצונות, צרכים, התנהגות או רצון במוצרים ושירות שונים.
ניתן לחלק את השווקים לפי מספר קריטריונים. לדוגמה: לפי שוק תעשייתי, פרטי או ציבורי. למרות שפילוח שוק התעשייה שונה מפילוח שוק הצרכנים, לשניהם מטרות דומות. כל השיטות מהוות דרך ליצירת השערה של פלחים אמיתיים, שלא תמיד מתאימים לגבולות הדמוגרפיים.
פילוח של שוק הצרכן יכול להתבצע על בסיס מוצר ספציפי. כדי לספק התאמה גבוהה בין מוצרים מסוימים לצרכנים בודדים. אולם קיימות מערכות פילוח גנריות אוטומטיות כדוגמת מערכת פילוח האוכלוסין בארצות הברית המתבצעת על סמך ניתוח סטטיסטי של בתי אב ומיקומם הגאוגרפי.
תהליך הפילוח מובדל על ידי תכנון התמהיל השיווקי המתאים עבור כל פלח. הכוונה הכללית היא לזהות קבוצות של לקוחות דומים ולקוחות פוטנציאליים ולתעדף אותם, להבין את התנהגותם ולהגיב לכל פלח בעזרת אסטרטגיה שיווקית המתאימה להעדפותיו השונות ותוך כך לשפר את הכנסות החברה.
פילוח איכותי יכול להוביל לשיפור משמעותי באפקטיביות השיווקית.
מיצוב

לאחר שזוהה פלח שוק (באמצעות פילוח) והפך ליעד לאחר שנבחנה כדאיותו, הוא נתון למיצוב. מיצוב כולל בדיקה של הדרך בה מוצר או חברה נתפסים על ידי הצרכנים.
מיצוב הוא חלק מתהליך פילוח הנעשה בעזרת עריכת מפה תפיסתית המדגישה את סחורת חברות המתחרים בתעשייה מסוימת לפי הדרך בה היא נתפסת מבחינת איכות ומחיר. לאחר יצירת המפה, החברה תשקול איזה תמהיל תקשורתי-שיווקי הוא המתאים ביותר עבור המוצר הנבדק.
פילוח כאמצעי שימור לקוחות

הגישה הבסיסית לפילוח על בסיס שימור היא שחברה תתייג כל אחד מלקוחותיה הפעילים לפי 3 ערכים:
תג מס' 1: האם הלקוח נמצא בסיכון גבוה לביטול שירותי החברה? אחד הסימנים הנפוצים ביותר לזיהוי סיכון גבוה בלקוח היא ירידה בשימוש שירותי החברה. לדוגמה, בענף ככרטיסי האשראי סימן יכול להיות ירידה בהוצאות המופיעות על הכרטיס.
תג מס' 2: האם שווה לשמר את הלקוח? הנחישות להחזקת הלקוח מסתכמת בהאם מידת הרווח שהוא צפוי לייצר גדולה יותר מעלות שימורו. כך מנהלים את הלקוח בדומה להשקעה.
תג מס' 3: באילו טכניקות שימור יש להשתמש על מנת לשמר את הלקוח? חיוני עבור חברה לדעת אילו שיטות פעולה נדרשות על מנת לשמר בהצלחה לקוחות הנחשבים ל'ראויים' לשימור. חלק מהשיטות הנפוצות הם מענק הנחה משמעותית "מיוחדת" המחזקת אצל הלקוח את ערכו של השירות שניתן.